واقع

لواقع هو لمجموع ديال ڭاع لحوايج لي حقيقية و لي كاينة و موجودة وسط هاد الكون، و هو لموقابل ديال دكشي لي خيالي و لي مكاينش و لي ڭاع ما موجود ولا لي ماشي حقيقي. و كانستعملو هاد لكلمة باش نعتو على ديك لحالة لوجودية ديال لحوايج، وباش نوصفو بلي هي بصح كاينة فهاد لكون. أما من الناحية لمادية فراه لواقع كيوصف لينا النيظام كامل بلحوايج لي معروفة فيه وحتا لي مزال ممعروفاش (وهنا غيخصنا ضروري نفرقو بين حاجة ممعروفاش ف لوجود وبين حاجة مكايناش ف لوجود). و من الناحية لفلسفية فراه لواقع كيشير للحالة ديال الحوايج كيما هي و كيما راها موجودة و كاينة ف لكون لي ضاير بينا، و ماشي للطريقة لي تقدر تتواجد بيها. و من الناحية لإپيستيمولوجية لواقع هو هداك لمعنى لي كيتعلق بلفكرة ديال شي حاجة لي عندها شي غاراض فكري ولكن هاد لفكرة خاصها تكون راهنة (يعني كاينة دابا حاليا). على لعكس ديال لمنظور لعلمي لي كيشوف بلي لواقع مكيشملش غير لأفكار الراهنة (لي حقيقية وموجودة دابا) ولاكن كيشمل حتا دوك التصورات و لإفترضات ديال الصيونص، وهي ديك لحوايج لي كاتتوقّع لوجود ديالها الصيونص و ماكانشوفوهاش دابا ولاكن ممكن تولي كاينة بصح منبعد.

هاد لواقع كيمثلو لينا لوجود، و لوجود كيعني هاديك لقدرة ديال تفاعول مع لكون إما بشي طريقة لي مباشرة ولا لي ماشي مباشرة. وكاين لي كيخلط بين لواقع و لوجود، و كيسحابليه راهما حاجة وحدة، ولاكن كل واحد فيهم عندو معنى مختالف على لاخور خصوصا من ناحية لأنطولوجية. كيما راه لعكس و لموقابل ديال لواقع هو لخيال.

 لعلوم لي كتهتم ب لقراية ديال الواقع 

لعلم لي كيعتني ب لقراية ديال لمسوالات لفلسفية لي كدور على الطبيعة ديال هاد الواقع ولا لوجود كيتسمى لعلم د الوجود، وهو راه فرع موهيم من لفروع ديال لميطافيزيقا خصوصا عند لغرب. ولاكن هادا مكيعنيش بلي هو لفرع لوحيد حيت كاينين فروع وخرة من لفلسفة كتهتم ب لمسوالات لوجودية، بحال لفلسفة ديال الصيونص، و لفلسفة ديال الدين، وحتا لفلسفة ديال لماط وديال لمنطق. وهاد لمسوالات كنلقاوها كتهدر لينا متلا على واش لحوايج لي مادية غير هي بوحدها لي واقعية، ولا واش ديك النظريات ديال صيونص لي صحيحة ولكن غير فتراضية (مْجردة) واش تاهي نقدرو نعتابروها واقعية، و واش ديك الظواهر ديال لفيزيك بحال لجادبية لي مكنقدروش نشوفوها ولا نلاحظوها واش هي واقعية ولا لا، و واش الإله حتا هو موجود وواش لوجود ديالو واقعي، و واش النماري و لحروف ولحوايج لي مْجردة بحال لقواعد ديال لماط واش حتا هي واقعية ولا خيالية. ومن هادشي كامل كيبان لينا دور لكبير لي كتلعبو لفلسفة وحتا لعلم ديال لوجود باش يقراو لينا لواقع.

 مصادر 

تصنيف:لفلسفة
تصنيف:لواقع
تصنيف:مفاهيم ف لميطافيزيك
تصنيف:مفاهيم ف لفلسفة د لعقل
تصنيف:لفلسفة د لماط
تصنيف:لفلسفة د الطيكنولوجيا
تصنيف:مفاهيم د لإپيستيمولوجيا
تصنيف:مفاهيم د اللوجيك
تصنيف:فلسفة د الدين